KIRJALLINEN KYSYMYS E-1066/01

esittäjä(t): Bart Staes (Verts/ALE) komissiolle

(5. huhtikuuta 2001)

Aihe: Aventinus- ja Sensus-hankkeiden syntyvaiheet

Euroopan komissio on myöntänyt vuodesta 1996 lähtien tukea Aventinus-hankkeelle ja sen seuraajalle Sensus-hankkeelle. Molempien hankkeiden tavoitteena on kehittää eurooppalaisten poliisi- ja tiedustelupalveluiden käyttöön tarkoitettu tietojenvaihto-ohjelma. Aventinus (Advanced System for Multinational Drug Enforcement) on suunniteltu ensisijaisesti kansainväliseen huumeiden vastaiseen taisteluun. Hanketta koordinoi Münchense Gesellschaft für multilingual Systeme mbH -yhtiö, josta myöhemmin tuli Lernout & Hauspie (L & H) -yhtiön Sail Labs. Myös Bundesnachrichtendienst (Saksan valtiollinen tiedustelupalvelu) ja Europolin edeltäjä, European Drugs Unit, ovat mukana Aventinus-hankkeen toiminnassa.

Sensus-hankkeesta tuli toukokuussa 1998 Aventinuksen seuraaja. Koordinointitehtävä siirtyi saksalaiselle salaiselle asiamiehelle Stephan Bodenkamp/Christoph Kionowskille, joka on Münchenissä sijaitsevan Amt für Auslandfragen -viraston palveluksessa. Kyseinen virasto on Bundesnachrichtendienstin peitejärjestö. Komissio muutti 25. toukokuuta 1999 alkuperäistä päätöstään E/1791/97, tehty 3 päivänä syyskuuta 1997, jotta Europol voisi tulla mukaan hankkeeseen (E/696/99). Marraskuussa 1999 Europol käytännössä liittyi Sensus-hankkeen kumppaneiden, Gesellschaft für multilingual Systeme mbH -yhtiön ja italialaisen Datamat-yhtiön, joukkoon. Stephan Bodenkamp/Christoph Kionowski on sillä välin ollut mukana käynnistämässä kolmea L & H:n niin kutsuttua Language Development Company -yhtiötä. Tällä tavoin hän voi käyttää hyväkseen Lernout & Hauspien asiantuntemusta puheteknologian alalla.

Vastauksessaan kysymykseen P-0009/01(1) komission jäsen Erkki Liikanen toteaa, että Sensus- ja Aventinus I ja Aventinus II -hankkeiden rahoitus toteutettiin telemaattiset sovellukset -ohjelmalle (1994-1998) osoitetuista budjettikohdan B6-6121.113 määrärahoista. Aventinus I -hankkeelle myönnettiin yhteisön tukea enintään 2 500 000 euroa ja sitä on haettu ja maksettu 2 341 190 euroa. Aventinus II:lle myönnettiin tukea enintään 550 000 euroa ja sitä on haettu ja maksettu 513 777 euroa. Sensus-hankkeelle yhteisö myönsi tukea enintään 2 250 000 euroa, josta on maksettu 31. joulukuuta 2001 mennessä 478 753 euroa.

1. Minkä päätösten ja/tai julkaistujen ehdotuspyyntöjen perusteella saattoi Bundesnachrichtendienstin alainen järjestö, tässä tapauksessa Amt für Auslandfragen -virasto, osallistua Sensus- ja Aventinus-hankkeisiin jo ennen kuin alkuperäistä päätöstä E/1791/97 muutettiin 25. toukokuuta 1999?

2. Mitä puheteknologian alan tuotteita on toteutettu ja/tai kaupallistettu Aventinus- ja Sensus-hankkeiden puitteissa vuoden 1996 jälkeen? Kuka käyttää kyseisiä puheteknologian tuotteita?

(1) EYVL C 187 E, 3.7.2001, s. 154.

Erkki Liikasen komission puolesta antama vastaus

(1. elokuuta 2001)

AfA (Amt für Auslandsfragen) kuului yhteenliittymään, joka jätti ehdotuksen Telemaattiset sovellukset -ohjelmaa koskevan neljännen ehdotuspyynnön seurauksena. Kyseinen ohjelma kuuluu yhteisön neljänteen tutkimuksen ja teknologisen kehittämisen puiteohjelmaan.

Kaikki Sensus-hankkeen osapuolet ovat yhteisöön sijoittautuneita oikeushenkilöitä ja näin ollen oikeutettuja osallistumaan TTK-toimiin neljännen puiteohjelman puitteissa yhteisön rahoitustuen turvin ja osallistumista koskevien säännösten mukaisesti.

Yllä mainitut osallistumista koskevat säännökset eivät sisällä luetteloa oikeushenkilöistä, jotka eivät voi osallistua yhteisön rahoittamiin TTK-toimiin. Valtiolliset elimet, mukaan lukien tiedustelupalvelut kuten AfA, voivatkin osallistua TTK-hankkeisiin, mikäli hankkeiden tekniset tavoitteet oikeuttavat osallistumiseen ja mikäli muut osallistumista koskevat säännökset tai tietyn hankkeen säännökset eivät sitä estä.

Koska Eurooopan poliisivirasto (Europol) on kansainvälinen järjestö, komission myöhempi päätös oli välttämätön Europolin mukaan ottamiselle hankkeeseen (parlamentin jäsentä pyydetään tutustumaan uudelleen vastaukseen, jonka komissio antoi hänen kirjalliseen kysymykseensä E-0892/01(1)).

>TAULUKON PAIKKA>

Koska Aventinus- ja Sensus-hankkeet koskevat kilpailua edeltävän vaiheen tutkimusta, ne eivät tähän päivään mennessä ole tuottaneet, eikä niiden ole odotettukaan tuottavan, kaupallista kieliteknologiaa.

(1) Katso sivu 17.